Oscar Pistorius-moordverhoor: Staatsaanklaer Gerrie Nel word dalk ondersoekStaatsaanklaer Gerrie Nel Foto: Siphiwe Sibeko/Reuters/Pool (SAPA) JONGSTE: Die MRk het intussen die aanklag verwerp. Klik hier om meer te lees. Die SA Menseregtekommissie is gevra om die manier waarop staatsaanklaer Gerrie Nel sy kruisondervraging van die moordbeskuldigde Oscar Pistorius hanteer, te ondersoek. “Ons het ŉ klag ontvang teen die uitlatings wat in die hof gemaak is,” het Isaac Mangena, woordvoerder van die MRK, Vrydag gesê. “Ons het die klaer versoek om ŉ vorm te voltooi. Ons sal dan bepaal of dit iets is wat die MRK moet ondersoek.” Die klaer, Jan Landman, ŉ voormalige kommissaris vir die Kommissie vir die Bevordering en Beskerming van die Regte van Kulturele, Godsdienstige en Linguistiese Gemeenskappe, het die MRK versoek om te bepaal of dit toelaatbaar is dat Nel na Pistorius as ŉ leuenaar verwys tydens sy kruisondervraging. Landman het gesê na sy mening is Nel besig om Pistorius se reg te skend tot ŉ regverdige verhoor. Hy voer aan Nel skend ook Pistorius se reg om as onskuldig geag te word en sy reg tot vryheid van uitdrukking, en om te verseker dat sy menswaardigheid beskerm en gerespekteer word. “Dit is in die openbare belang dat die MRK dringend bepaal tot watter mate die Handves van Menseregte geskend word,” het Landman gesê. Regter Thokozile Masipa het Nel Vrydag in die Pretoriase hooggeregshof aangespreek. “Moenie die getuie ŉ leuenaar noem terwyl hy in die getuiebank is nie,” het sy aan Nel gesê. Pistorius word beskuldig van moord nadat hy Reeva Steenkamp op 14 Februarie 2013 by sy huis in Pretoria-Oos doodgeskiet het. Hy voer aan hy het haar vir ŉ inbreker aangesien. Die staat voer aan dit was moord met voorbedagte rade. –SAPA Klik hier om die hooftrekke van die hofverrigtinge gratis op Maroela Media te volg.